Dostál, Ondrej, poslanec NR SR (2019-01-31):
Vážený pán predkladateľ, vážený pán predseda Národnej rady a vážený pán spravodajca. Tak ospravedlňujem sa, ak som sa vás dotkol tou zmienkou o rigoróznej práci, ale nemohol som si pomôcť, keď počujem v týchto dňoch z úst poslanca za Slovenskú národnú stranu slovo rigorózna, tak automaticky sa mi tam vybaví aj slovo práca v súvislosti s rigoróznou prácou vášho pána predsedu. K textu, ktorý navrhujú poslanci Slovenskej národnej strany prijať na margo vzťahov medzi Európskou úniou a našimi susedmi Poľskom a Maďarskom. Ten text je umiernený, uhladený až tak, že teda poslanci za Kotlebovu stranu sa ozývajú, že teda je to príliš mäkké na ich vkus. Ale o čo v ňom ide? De facto v ňom ide o prihlásenie sa k politike, ktorú robia Orbán v Maďarsku a Kaczyński v Poľsku. V Európskej únii sa diali a dejú významné zmeny. Pred časom prišiel predseda Európskej komisie Jean Claude van Juncker s predstavou piatich scenárov o možnej budúcnosti Európskej únie. Bola nejaká rozprava na pôde slovenského parlamentu? Ako si my, Slovensko, alebo slovenská politická reprezentácia, alebo poslanci Národnej rady predstavujeme budúcnosť Európskej únie? Ku ktorému z tých piatich scenárov sa prikláňame? Alebo vôbec ako má vyzerať Európska únia povedzme v kontexte odchodu Veľkej Británie? Nie. Teda ja neviem. Ja tu sedávam pomerne často, ale takúto rozpravu som na pôde parlamentu nezaznamenal. O chvíľu má nastať brexit. Včera sme schvaľovali návrh zákona, ktorým sa mení volebný zákon a ktorým sa reaguje na možnosť, že tá Veľká Británia neodíde teraz, ale odíde neskôr a teda že nebudeme mať po voľbách do Európskeho parlamentu 14 poslancov, ako budeme mať po odchode Británie, ale 13 poslancov. Ten návrh sme museli schvaľovať v skrátenom legislatívnom konaní, lebo sme nepočítali s tým, že sa môže stať, že Veľká Británia nakoniec odíde trochu neskôr. Alebo tvrdý brexit, ktorý je tiež ešte stále jednou, jednou z možností, ako to nakoniec môže dopadnúť. Sme pripravení na tvrdý brexit? Sme pripravení na to, čo nastane? Napríklad vo vzťahu k slovenským občanom žijúcim a pracujúcim vo Veľkej Británii, keď nastane tvrdý brexit? Vláda nám tu možno opäť niečo predloží v skrátenom legislatívnom konaní. Ale hovorili sme na pôde parlamentu, viedli sme debatu o tom, čo znamená brexit, ako bude Slovensko, ako bude Európska únia vyzerať po brexite? Nie. Ale keď hrozí, že Európska únia nejako zakročí voči svojim dvom členským krajinám, pri ktorých má, pri ktorých má pochybnosti o tom, ako sa v nich dodržiavajú hodnoty, na ktorých je založená Európska únia, tak zrazu pre Slovenskú národnú stranu je to dôvod, aby sa k tomu Národná rada Slovenskej republiky vyjadrila formou uznesenia, a diskutujeme tu v tejto síce nie veľmi veľkej plnohodnotnej zostave, ale diskutujeme o tom na pôde, na pôde parlamentu, zajtra o tom zrejme, zrejme budeme hlasovať a teda predpokladám, že to máte dohodnuté s koaličnými partnermi, tak asi, asi viete, čo robíte, asi vám to, asi vám to prejde. Nevyjadrujeme sa k budúcnosti EÚ, nevyjadrujeme sa k brexitu, vyjadrujeme sa k nejakej hrozbe voči Orbánovmu Maďarsku. A to je symbol. Lebo reálne, čo to znamená, uznesenie, uznesenie Národnej rady tohto typu? To je symbol. Jednoznačne je to, je to nejaké posolstvo, ktoré tým chcete vyslať a zrejme, zrejme vyšlete. A to posolstvo nie je o dialógu, nie je o konštruktívnej spolupráci, je o vašich sympatiách k Orbánovmu režimu. Keď som zachytil, že kto je ako prvý prihlásený do rozpravy a keď som počul začiatok vystúpenia pána poslanca Mazureka, tak som si myslel, že zasa tu máme ten klasický scenár, že Slovenská národná strana príde s nejakým návrhom a v rozprave v pléne najhlasnejšiu podporu si získa od fašistických poslancov. Tak to bolo napríklad pri novele zákona o cirkvách a náboženských spoločnostiach, kde sa sprísnili podmienky pre registráciu nových cirkví a náboženských spoločností. Bol to návrh SNS, ale Ľudová strana Naše Slovensko pochopila, že o čom ten, o čom ten návrh je. A najhlasnejšie práve jej poslanci a najviac vystupovali, vystupovali v rozprave a zastávali sa toho návrhu. A pochopili, pochopili, o čom ten, o čom ten návrh je. Priznám, že som sa trochu mýlil, lebo teda pán poslanec Mazurek po počiatočných pochvalných slovách začal ten návrh kritizovať. Aj teda z hľadiska toho, že je mäkký, aj z hľadiska toho, akú má formu, aj z hľadiska toho, kam, kam smeruje. A je to asi aj logické, lebo aj Slovenskú národnú stranu a teda jej predsedu, ktorý nepokryte hovorí o svojich sympatiách a obdive voči Viktorovi Orbánovi, aj Ľudovú stranu Naše Slovensko tie orbánovské metódy a to, ako sa on postavil za kresťanskú Európu proti zlým imigrantom, to máte, to máte asi spoločné. Ale teda rozdiel je v tom, že v prípade fašistov tá nenávisť voči, voči Európskej únii preváži a je tým určujúcim faktorom, takže by chceli, aby to bolo ešte tvrdšie. A v prípade Slovenskej národnej strany je silnejším faktorom niečo, čo by som nazval láska k eurofondom. Lebo to, čo potenciálne hrozí, hrozí Poľsku alebo Maďarsku, ak opustia a budú spochybňovať demokratické, demokratické smerovanie, je, že im budú nejako pozastavené, pozastavené eurofondy, no a to by bol problém. A to by bol problém, samozrejme, že z hľadiska Orbána, ktorý je majster sveta nielen, nielen v populistickej politike a v spochybňovaní liberálnej demokracie, ale aj v tom, ako využiť eurofondy v prospech svojich blízkych, v prospech oligarchov, ktorí sú blízki, či už jemu alebo jeho, jeho strane. A, žiaľ, toto je, toto je niečo, čo ho spája aj so Slovenskou národnou stranou, a teda viac, ako s Ľudovou stranou Naše Slovensko. Aj z minulosti má Slovenská národná strana, teraz už aj odsúdených bývalých ministrov, a teda áno, Andrej Danko nie je úplne Ján Slota, aj keď, aj keď niektorými poslednými vyjadreniami, napríklad na adresu našej kolegyne Lucie Ďuriš Nicholsonovej, tie rozdiely medzi Slotom a Dankom sú stále menšie a menšie. A spôsobom, akým pristupujete, akým pristupujete k narábaniu, k narábaniu s eurofondami napríklad vo vzťahu k vede, áno, tak máte, máte zatiaľ obmedzené políčko, ale keď budete mať širšie možnosti, keď teda bude mať Andrej Danko takú silu, ako má Viktor Orbán, tak to môže byť, byť veľmi podobné. Čiže bránime Maďarsko, lebo čoskoro sa niečo podobné môže stať aj nám, lebo aj my tú liberálnu demokraciu príliš nemusíme, aj my si chceme tie eurofondy užívať a chceme zabrániť tomu, aby niekto z dôvodov, že liberálnu demokraciu spochybňujeme, nám na tie eurofondy siahol. Takto ja vnímam posolstvo návrhu, s ktorým prišli kolegovia zo Slovenskej národnej strany. Ďakujem za pozornosť.